
                                     RAPORT

asupra  propunerii legislative pentru modificarea şi completarea Legii nr.334/2006 privind finanţarea activităţii partidelor politice şi a campaniilor electorale  
              În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere în fond, cu propunerea legislativă pentru modificarea şi completarea Legii nr.334/2006 privind finanţarea activităţii partidelor politice şi a campaniilor electorale, trimisă cu adresa nr.Pl-x 708 din 4 noiembrie 2008 şi  înregistrată cu nr. 31/1088 din 7 noiembrie 2008.
               Senatul, în calitate de primă Cameră sesizată, a respins iniţiativa legislativă în şedinţa din 29 octombrie  2008.

             Potrivit prevederilor art. 75 din Constituţia României, republicată, şi ale art. 92 alin.(9) pct.2 din Regulamentul Camerei Deputaţilor, republicat, Camera Deputaţilor  este  Cameră decizională. 
             Consiliul Legislativ, prin avizul nr.519 din 06.05.2008, a avizat favorabil  propunerea legislativă, cu observaţii şi propuneri.
             Guvernul, prin punctul de vedere  transmis cu adresa nr.1715 din 23.07.2008,  nu  susţine adoptarea acestei iniţiative legislative.
              Propunerea legislativă are ca obiect de reglementare modificarea şi completarea Legii nr.334/2006 privind finanţarea activităţii partidelor politice şi a campaniilor electorale,cu modificările şi completările ulterioare, în sensul creării  unui plafon minim de susţinere financiară pentru competitorii electorali şi armonizarea actului normativ cu Legea nr.35/2008 pentru alegerea Camerei  Deputaţilor şi a Senatului, precum şi pentru modificarea şi completarea Legii nr.67/2004 pentru alegerea autorităţilor administraţiei publice locale  şi a Legii administraţiei publice locale nr.215/2001.
              În conformitate cu prevederile art.61 din Regulamentul Camerei Deputaţilor, republicat, membrii Comisiei au examinat propunerea legislativă, expunerea de motive şi documentele care o însoţesc, în şedinţa din 10 februarie        2009. 
              La dezbateri au fost prezenţi 18 deputaţi, din totalul de 25 membri ai Comisiei juridice, de disciplină şi imunităţi . 
             În urma dezbaterilor, membrii Comisiei au hotărât, cu unanimitate de voturi, să propună plenului Camerei Deputaţilor, spre dezbatere şi adoptare, Raportul de respingere a propunerii legislative pentru modificarea şi completarea Legii nr.334/2006 privind finanţarea activităţii partidelor politice şi a campaniilor electorale,  rămasă fără obiect, întrucât, prin Ordonanţa de urgenţă a Guvernului  nr.98/2008 pentru modificarea şi completarea Legii nr.35/2008, au fost reglementate şi limitele maxime admise pentru fiecare candidat, sume pe care , suplimentar, partidul le poate cheltui la nivel central.
                 În raport cu obiectul şi conţinutul reglementării, propunerea legislativă face parte din categoria legilor organice.
                          PREŞEDINTE,                              SECRETAR,
                          Daniel BUDA                                 Ioan TIMIŞ

